|  |  |
| --- | --- |
| **REPUBLIKA HRVATSKA****KRAPINSKO - ZAGORSKA ŽUPANIJA****OPĆINA MIHOVLJAN****OPĆINSKO VIJEĆE** |  |

# KLASA: 340-01/24-01/06  URBROJ: 2140-24-1-24-02

 Mihovljan, 11. rujna 2024.

Na temelju članka 107. stavka 3. i 109. Zakona o cestama („Narodne novine“ broj 84/11, 22/13, 54/13, 148/13, 92/14, 110/19, 144/21, 114/22, 04/23 i 133/23) i 39. Statuta Općine Mihovljan (“Službeni glasnik Krapinsko-zagorske županije” br. 5/13 i 11/18, 8/20, 8/21), Općinsko vijeće Općine Mihovljan na svojoj 26. sjednici održanoj dana 11. rujna 2024. godine donijelo je

**O D L U K U
o nerazvrstanim cestama i javnim prometnim površinama**

1. OPĆE ODREDBE

**Članak 1.**

 Ovom se Odlukom uređuje korištenje, upravljanje i održavanje nerazvrstanih cesta, mjere za zaštitu nerazvrstanih cesta i javno prometnih površina (u daljnjem tekstu: nerazvrstane ceste), nadzor, prekršajne te prijelazne i završne odredbe na području Općine Mihovljan (u daljnjem tekstu: Općina).

**Članak 2.**

 Nerazvrstana cesta je javno dobro u općoj uporabi. Nerazvrstana cesta se ne može otuđiti iz vlasništva Općine niti se na njoj mogu stjecati stvarna prava, osim prava služnosti i prava građenja pod uvjetom da ne ometaju odvijanje prometa i održavanje nerazvrstane ceste ili javno prometne površine.

 Nekretninu koja je izvlaštenjem, pravnim poslom ili na drugi način postala vlasništvo Općine, a predviđena je za građenje nerazvrstane ceste, Općina ne može otuđiti.

**Članak 3.**

 Kad je trajno prestala potreba korištenja nerazvrstane ceste na području Općine ili njezinog dijela ili zbog drugih opravdanih razloga može joj se ukinuti status javnog dobra u općoj uporabi, a nekretnina kojoj prestaje taj status ostaje u vlasništvu Općine.

 Odluku o ukidanju statusa javnog dobra u općoj uporabi nerazvrstane ceste ili njezinog dijela donosi Općinsko vijeće Općine Mihovljan.

**Članak 4.**

Pojedini izrazi, u smislu ove Odluke, imaju sljedeće značenje:

* „nerazvrstana cesta” je cesta na području Općine koja se koristi za promet vozilima, koju svatko može slobodno koristiti na način i pod uvjetima propisanim zakonom kojim se uređuju ceste, drugim propisima i ovom Odlukom, a koja nije razvrstana kao javna cesta,
* „raskrižje” je prometna površina na kojoj se u istoj razini ili na različitim razinama križaju dvije ili više cesta ili na kojoj se više cesta spaja u širu prometnu površinu,
* „križanje” je prometna površina na kojoj se u istoj razini ili na različitim razinama križaju cesta i druga prometna infrastruktura,
* „redovito održavanje nerazvrstane ceste” čini skup mjera i radnji koje se obavljaju tijekom većeg dijela godine ili cijele godine uključujući i sve objekte i instalacije, sa svrhom održavanja prohodnosti i tehničke ispravnosti ceste i sigurnosti prometa na njoj,
* „izvanredno održavanje nerazvrstane ceste” su povremeni radovi koji se obavljaju radi mjestimičnog poboljšanja pojedinih dijelova ceste bez izmjene tehničkih elemenata ceste, osiguranja sigurnosti, stabilnosti i trajnosti ceste i cestovnih objekata i povećanja sigurnosti prometa,
* „izvanredni prijevoz” je prijevoz vozilima koja sama ili s teretom premašuje propisane dimenzije ili ukupnu masu, odnosno propisana osovinska opterećenja,
* „prekomjerna uporaba nerazvrstane ceste” je privremeno ili trajno povećanje prometa teških i srednje teških vozila na cesti ili njezinom dijelu koje nastaje kao posljedica eksploatacije mineralnih sirovina, sječe šuma, industrijske proizvodnje, izvođenja građevinskih radova i sličnih djelatnosti,
* „drugim nerazvrstanim javnim prometnim površinama” smatraju se površine za promet u mirovanju parkirališta, pješačke staze, pješački trgovi, javna stubišta, pristupne ceste do industrijskih i drugih objekata što se koristi za javni promet i slično.

**Članak 5.**

 Mrežu nerazvrstanih cesta na području Općine čine: ulične ceste, ceste u naselju unutar granica građevinskog područja i poljski putevi, koje nisu razvrstane po posebnim propisima u javne ceste, biciklističke staze te druge nerazvrstane javne prometne površine na kojima se odvija promet. Nerazvrstane ceste koriste se na način koji omogućuje uredno odvijanje prometa, korištenje, uporaba, sigurnost sudionika u prometu i ne oštećuju cestu.

**Članak 6.**

 Uličnom cestom smatra se izgrađena cestovna površina u ulici naselja, a koja nije razvrstana u javnu cestu.

 Cestom u naselju smatra se cestovna površina što prolazi kroz neizgrađeni dio naselja i koja nije razvrstana u javnu cestu.

 Poljski put je površina koja se koristi za pristup poljoprivrednom i šumskom zemljištu i pristupačan je većem broju raznih korisnika po bilo kojoj osnovi.

 Biciklistička staza je prometna površina namijenjena za promet bicikala, izgrađena odvojeno od kolnika, označena odgovarajućom prometnom signalizacijom.

 Biciklistička traka je dio kolnika namijenjen za promet bicikala, označen prometnom signalizacijom.

 Drugim nerazvrstanim javnim prometnim površinama smatraju se površine za promet u mirovanju - parkirališta, pješačke staze, pješački trgovi, javna stubišta, pristupne ceste do industrijskih i drugih objekata što se koristi za javni promet i slično.

**Članak 7.**

 Nerazvrstanu cestu čine:

* cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, propust, galerija, potporni i obložni zid), nogostup, biciklističke staze te sve druge prometne površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),
* građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i dr.)
* zemljišni pojas s obiju strana potreban za nesmetano održavanje ceste širine prema projektu ceste;
* priključci i sve prometne i druge površine na pripadajućem cestovnom zemljištu;
* prometna signalizacija (vertikalna, horizontalna i svjetlosna) i oprema za upravljanje i nadzor prometa;
* oprema (zaštitne ograde, odbojnici, uređaji za zaštitu buke i sl.);
* javna rasvjeta u funkciji prometa.

**Članak 8.**

 Nerazvrstane ceste iz članka 5. ove Odluke dijele se na kategorije koje su od veće važnosti za stanovništvo Općine, prema kategoriji razvrstavanja ili po odluci Općinskog vijeća grade se, rekonstruiraju, redovito i izvanredno održavaju.

 Poljski putovi druge kategorije - svi ostali poljski putovi koji se nalaze izvan granica građevinskog područja općine Mihovljan.

1. UPRAVLJANJE I ODRŽAVANJE NERAZVRSTANIH CESTA

**Članak 9.**

 Obavljanje radova na održavanju, rekonstrukciji i izgradnji nerazvrstanih cesta na području Općine uređuju se u skladu s Zakonom o komunalnom gospodarstvu i odlukama o načinu obavljanja komunalnih djelatnosti i drugih odgovarajućih zakona.

 Komunalni redar Jedinstvenog upravnog odjela Općine kontinuirano prati stanje na nerazvrstanim cestama, predlaže i provodi mjere koje unapređuju sustav prometne infrastrukture te vodi odgovarajuću evidenciju nerazvrstanih cesta.

**Članak 10.**

 Nerazvrstanim cestama upravlja Općina. Jedinstveni upravni odjel (u daljnjem tekstu: JUO) vodi analitičku evidenciju podataka o nerazvrstanim cestama unutar evidencije o komunalnoj infrastrukturi.

**Članak 11.**

Poslovi upravljanja nerazvrstanim cestama, u smislu ove Odluke, razumijevaju naročito:

* građenje i rekonstrukciju nerazvrstanih cesta,
* održavanje nerazvrstanih cesta,
* zimska služba,
* evidentiranje nerazvrstanih cesta kod nadležnog ureda za katastar i upis nerazvrstanih cesta u zemljišne knjige,
* stjecanje i dodjela stvarnih prava i
* vlasničko raspolaganje.

*II.I. Građenje i rekonstrukcija nerazvrstanih cesta i javno prometnih površina*

**Članak 12.**

Poslovi građenja i rekonstrukcije nerazvrstanih cesta razumijevaju naročito:

* pripremu, izradu i ustupanje izrade potrebnih studija te njihovu stručnu ocjenu,
* ustupanje usluga projektiranja s istražnim radovima,
* ustupanje usluga projektiranja opreme, pratećih objekata i prometne signalizacije,
* ishođenje lokacijskih, građevinskih i uporabnih dozvola, odnosno drugih akata na temelju kojih je dopuštena gradnja i uporaba građevine sukladno propisima,
* ustupanje radova izmještanja komunalne i druge infrastrukture,
* ustupanje geodetskih radova,
* ustupanje radova građenja i rekonstrukcije,
* ustupanje usluga stručnog nadzora i građenja,
* organizaciju tehničkog pregleda i primopredaju nerazvrstane ceste te dijelova nerazvrstane ceste i objekata na korištenje i održavanje,
* investitorski nadzor nad provođenjem projekata,
* ustupanje revizije projekata u odnosu na osnovne uvjete kojima nerazvrstana cesta mora udovoljiti u pogledu sigurnosti prometa.

**Članak 13.**

 Gradnja i rekonstrukcija nerazvrstanih cesta i javno prometnih površina obavlja se sukladno godišnjem Programu gradnje objekata i uređenja komunalne infrastrukture kojeg donosi Općinsko vijeće, a na temelju tehničke dokumentacije, propisa o gradnji i prostornih planova.

 Prije izdavanja odgovarajućeg akta na temelju kojeg je dopušteno građenje i rekonstrukcija nerazvrstane ceste te za građenje odnosno rekonstrukciju komunalnih i drugih instalacija i uređenja unutar građevine nerazvrstane ceste, posebne prometne uvjete i prometnu suglasnost izdaje JUO uz prethodno pribavljeno mišljenje nadležnih službi prometa.

 Ako se prilikom građenja ili rekonstrukcije nerazvrstane ceste predviđa i građenje ili rekonstrukcija komunalnih i drugih instalacija i uređaja unutar građevine nerazvrstane ceste, tehnička dokumentacija mora obuhvatiti i te instalacije i uređaje.

 Troškove izrade tehničke dokumentacije te troškove građenja ili rekonstrukcije instalacija i uređaja iz ovog članka, snosi investitor odnosno vlasnik tih instalacija i uređaja.

 *II.II Održavanje nerazvrstanih cesta i javno prometnih površina*

**Članak 14.**

 Poslove održavanja nerazvrstanih cesta i javno prometnih površina obavlja pravna odnosno fizička osoba odnosno trgovačko društvo kojoj je to povjereno ugovorom u suglasju s propisima prema godišnjem programu kojim se uređuje održavanje komunalne infrastrukture.

 Iznimno od ove odredbe stavka 1. ovog članka, radove na održavanju:

* zelenih površina,
* zatvorenog sustava za odvodnju atmosferskih voda s nerazvrstane ceste koji je dio mjesne kanalizacijske ili kanalske mreže,
* javne rasvjete, obavljaju pravne osobe odnosno fizičke osobe kojima je to povjereno ugovorom.

 Revizijska okna i poklopce revizijskih okana svih komunalnih ili drugih instalacija i uređaja ugrađenih u cestovnu građevinu nerazvrstane ceste dužan je održavati vlasnik tih instalacija i uređaja.

**Članak 15.**

Poslovi održavanja nerazvrstanih cesta i javno prometnih površina razumijevaju naročito:

* planiranje održavanja i mjera za zaštitu nerazvrstanih cesta i prometa na njima,
* redovito i izvanredno održavanje nerazvrstanih cesta,
* ustupanje radova redovitog i izvanrednog održavanja nerazvrstanih cesta,
* stručni nadzor i kontrolu kakvoće ugrađenih materijala i izvedenih radova na održavanju nerazvrstanih cesta,
* ustupanje usluga stručnog nadzora i kontrole kakvoće ugrađenih materijala i izvedenih radova na održavanju nerazvrstanih cesta,
* drugi poslovi neophodni za ispravno i funkcionalno stanje nerazvrstanih cesta i javno prometnih površina.

**Članak 16.**

 Poslovi redovitog održavanja nerazvrstanih cesta i javno prometnih površina razumijevaju naročito:

* ophodnju i redovito praćenje stanja nerazvrstanih cesta,
* stručni pregled stanja cestovnih objekata,
* obnavljanje, zamjenu i pojačanje donjeg soja kolnika i kolničke konstrukcije većeg opsega,
* obnavljanje i zamjenu završnog slova kolničke konstrukcije većeg opsega,
* mjestimične popravke završnog soja kolničke konstrukcije izgrađenog od asfalta, betona, betonskih elemenata, kamena te nosivog soja kolničke konstrukcije i posteljice,
* mjestimične popravke dijelova cestovne građevine (most, podvožnjak, nadvožnjak, propust, pothodnik, nathodnik, galerija, pasaž, potporni i obložni zid i slično),
* čišćenje i uklanjanje materijala s nerazvrstane ceste
* čišćenje, zamjena i manji popravci otvorenog sustava za oborinsku odvodnju na nerazvrstanoj cesti,
* zaštita pokosa nasipa, usjeka i zasjeka, uklanjanje nepoželjne vegetacije,
* uređenje bankina i bermi,
* popravak, zamjena i obnova vertikalne i horizontalne signalizacije i opreme,
* održavanja svjetlosne signalizacije,
* hitni popravci i intervencije u svrhu uspostavljanja prometa i privremene regulacije prometa nastalih uslijed nepredvidljivih okolnosti,
* održavanje zelenih površina,
* javnu rasvjetu, - zatvoreni sustav za odvodnju atmosferskih voda s nerazvrstane ceste koji je dio mjesne kanalizacije ili kanalske mreže,
* osiguranje prohodnosti u zimskih uvjetima (u daljnjem tekstu: zimska služba).

**Članak 17.**

 Popravci udarnih jama, oštećenja i drugih izrazito opasnih mjesta na nerazvrstanoj cesti i javno prometnoj površini moraju se obaviti u najkraćem roku uporabom materijala koji kvalitetom odgovara prometno-tehničkim karakteristikama nerazvrstane ceste.

 Ukoliko popravak nerazvrstane ceste i javno prometne površine nije moguće izvesti uporabom materijala iz stavka 1. ovog članka, mora se privremeno popraviti drugim materijalom, dok se ne steknu uvjeti za izvođenje radova u smislu stavka 1. ovoga članka.

**Članak 18.**

Poslovi izvanrednog održavanja nerazvrstanih cesta i javno prometnih površina razumijevaju naročito:

* sanaciju nanosa, potpornih i obložnih zidova i klizišta,
* zamjenu i veći popravak dijelova cestovnih građevina,
* poboljšanje sustava za odvodnju atmosferske vode,
* ublažavanje nagiba pokosa i ostale radove na zaštiti kosina od erozije,
* korekciju prometno - tehničkih elemenata većeg opsega sa svrhom poboljšanja sigurnosti prometa i povećanja propusne moći,
* dopunu prometne signalizacije, uređaja i opreme kojima se mijenja osnova postojeće regulacije prometa.

 Poslovi izvanrednog održavanja nerazvrstanih cesta i javno prometnih površina se izvode sukladno pozitivnim propisima.

**Članak 19.**

 Kanalsku mrežu uz poljske putove prve kategorije održava Općina odnosno pravna osoba kojoj je dodijeljeno upravljanje.

 Kanalsku mrežu poljskih putova (osim produbljenja i odmuljivanja) dužni su održavati vlasnici, zakupoprimatelji i koncesionari poljoprivrednog zemljišta. Poslove produbljivanja i odmuljivanja iz stavka 2. ovoga članka obavlja Općina.

 *II.III Zimska služba*

**Članak 20.**

 Zimska služba obuhvaća radove neophodne za održavanje prohodnosti nerazvrstane ceste i javo prometne površine te sigurnosti odvijanja prometa. U smislu ove Odluke cesta se smatra prohodnom kada je radovima na uklanjanju snijega omogućeno prometovanje vozila uz upotrebu zimske opreme.

**Članak 21.**

 Radi provedbe zimske službe, komunalni redar donosi Operativni program održavanja nerazvrstanih cesta i javno prometnih površina u zimskom razdoblju od 15. studenog tekuće godine do 15. ožujka naredne godine (u daljnjem tekstu: Operativni program).

**Članak 22.**

 Operativni program iz članka 21. ove Odluke naročito sadrži:

* izvršitelje zimske službe,
* potreban broj ljudstva, mehanizacije i materijala za posipanje i njihov razmještaj,
* redoslijed i prioritet izvođenja radova,
* dinamiku provođenja pojedinih aktivnosti,
* nadzor i kontrolu provođenja zimske službe,
* procjenu troškova zimske službe.

**Članak 23.**

 Pod radovima održavanja nerazvrstane ceste i javno prometnih površina u zimskim uvjetima razumijevaju se naročito:

* organiziranje mjesta pripravnosti i njihovo označavanje,
* čišćenje snijega s kolnika, nogostupa i prometne signalizacije,
* uklanjanje posutog pijeska, - osiguravanje odvodnje kolnika,
* uklanjanje vozila s kolnika,
* postavljanje posebne prometne signalizacije u slučajevima posebnog režima prometa ili zatvaranje dijela nerazvrstane ceste ili javno prometnih površina.
1. MJERE ZA ZAŠTITU NERAZVRSTANIH CESTA I JAVNO PROMETNIH POVRŠINA

**Članak 24.**

 Nerazvrstane ceste mogu se koristiti samo za promet vozilima, a u druge svrhe samo u slučajevima, na način i pod uvjetima propisanim zakonom kojim se uređuju ceste, zakonom kojim se uređuje sigurnost promet na cestama i ovom Odlukom.

 Radi zaštite nerazvrstane ceste i sigurnosti prometa na njoj, na nerazvrstanoj cesti je zabranjeno naročito:

* oštetiti, ukloniti, premjestiti, zakriti ili na bilo koji drugi način izmijeniti postojeće stanje prometne signalizacije, prometnu opremu te cestovne uređaje,
* trajno ili privremeno zaposjedati ili na drugi način smetati posjed nerazvrstane ceste ili njezinog dijela, dovoditi atmosfersku vodu, otpadne vode i ostale tekućine,
* sprječavati otjecanje vode s nerazvrstane ceste,
* vući stabla i dijelove stabla te drugi materijal ili predmete,
* postavljati ograde, saditi živice, drveće i druge nasade,
* odlagati drvnu masu, ostale materijale ili druge predmete,
* postavljati transparente, plakate i druge oblike obavještavanja odnosno oglašavanja bez odobrenja JUO,
* rasipati materijal, nanositi blato, ulje ili na drugi način onečišćavati nerazvrstanu cestu,
* odlagati snijeg ili led,
* obavljati druge radnje koje mogu oštetiti nerazvrstanu cesti ili ugroziti sigurno odvijanje prometa na njoj.

 Pravna ili fizička osoba kojoj je povjereno obavljanje održavanje nerazvrstane ceste mora bez odgode, nakon saznanja, s ceste ukloniti sve zapreke ili druge posljedice zabranjenih radnji, koje bi mogle oštetiti nerazvrstanu cestu, ugroziti, ometati ili smanjiti sigurnost prometa na nerazvrstanoj cesti.

 Ako pravna ili fizička osoba kojoj je povjereno obavljanje održavanja nerazvrstane ceste ne može zapreku ili nastalo opasno mjesto na nerazvrstanoj cesti ukloniti odmah, do njezinog uklanjanja mora je osigurati propisanom prometnom signalizacijom te o zapreci i ostalim posljedicama zabranjenih radnji bez odgode obavijestiti komunalnog redara.

**Članak 25.**

 Na nerazvrstanoj cesti zabranjeno je poduzimati bilo kakve radove ili radnje ukoliko za to ne postoji prethodno pisano odobrenje JUO. Odobrenje JUO izdaje se naročito za:

* prekomjernu uporabu i opterećenje nerazvrstane ceste,
* zauzimanje nerazvrstane ceste radi uređenja gradilišta, izvođenje građevinskih i drugih radova, odlaganja materijala radi gradnje i slično,
* prekopavanje nerazvrstane ceste radi popravka, prelaganja ili ugradnje komunalnih i drugih instalacija i uređaja te radi priključenja na te instalacije i uređaje te ostale slične radnje i aktivnosti,
* održavanje gospodarskih, sportskih i sličnih manifestacija i priredbi uz uvjete propisane ovom Odlukom

**Članak 26.**

 Pravna ili fizička osoba u obavljanju čije gospodarske djelatnosti dolazi do prekomjerne uporabe nerazvrstane ceste teškim ili srednje teškim vozilima, dužna je platiti naknadu za prekomjernu uporabu nerazvrstane ceste.

 Pod srednje teškim i teškim vozilima smatraju se vozila ukupne mase veće od 7,5 tona. Djelatnost i mjerila za utvrđivanje prekomjerne uporabe nerazvrstane ceste utvrđuje se u suglasju sa Zakonom o cestama.

 Podnositelj zahtjeva za prekomjernu uporabu nerazvrstane ceste dužan je platiti naknadu za prekomjernu uporabu ceste u iznosu od 2,00 EUR/m3 tereta koji se prevozi, a uvećanu za težinu praznog vozila 2,00 EUR/t.

 Radove na dovođenju nerazvrstane ceste u stanje u koje je prethodilo oštećenjima izazvanim prekomjernom uporabom nerazvrstane ceste obavlja pravna ili fizička osoba koja je povremeno obavljanje održavanju nerazvrstane ceste, o trošku pravne ili fizičke osobe iz stavka 1. ovoga članka.

**Članak 27.**

 JUO može rješenjem odobriti zauzimanje dijela nerazvrstane ceste ili javno - prometne površine radi uređenja gradilišta, izvođenja radova, odlaganja materijala radi gradnje i sI. (u daljnjem tekstu: privremeno zauzimanje) uz uvjet da se ostatak površine može koristiti za promet vozila i pješaka ili da je odvijanje prometa omogućeno primjerenim alternativnim pravcem, da zauzeta površina bude ograđena ili na drugi vidljivi način odijeljena od dijela površine koji se i dalje koristi za promet.

 Nerazvrstana cesta može se privremeno zauzeti i za parkiranje reportažnih, mjernih i sličnih specijalnih vozila.

 Za zauzimanje nerazvrstane ceste iz stavka 1. i 2. ovoga članka plaća se naknada u iznosu Od 100,00 EUR po danu zatvaranja. Za privremeno zauzimanje dijela nerazvrstane ceste u vremenu do četiri sata, pravna ili fizička osoba nije dužna ishoditi Pisano odobrenje JUO.

 Osoba koja je privremeno zauzela nerazvrstanu cesti iz stavka 4. ovoga članka obvezna je o tome obavijestiti JUO i nadležne prometne službe.

**Članak 28.**

 Nerazvrstana cesta može se prekopavati radi izvođenja radova na popravcima, prelaganju ili ugradnji komunalnih i drugih instalacija i uređaja te radi priključenja na te instalacije i ureduje.

 Pod prekopavanjem, u smislu stavka 1. ovoga članka, razumijeva se izvođenje radova na nerazvrstanoj cesti koji se sastoji od razbijanja i uklanjanja kolničke konstrukcije, iskopa materijala iz temelja tla ili iz nasipa, uklanjana odnosno postavljanja vodova, nasipavanja i zbijanja nasutog materijala te obnovi kolničke konstrukcije nakon prekopavanja.

 Za prekopavanje iz stavka 1. i 2. ovoga članka investitori radova dužni su pridržavati se odredbi izdanog odobrenja JUO.

 U slučaju neizvršavanja sanacije radova iz stavka 3. ovog članka, investitor je dužan platiti naknadu u iznosu od 100,00 EUR/m2, a dovođenje u prvobitno stanje provesti će Općina putem treće osobe.

**Članak 29.**

 Investitori radova iz članka 28. ove Odluke dužni su dostaviti JUO pisani zahtjev u roku od 7 dana prije početka radova. Sva prekopavanja nerazvrstanih cesta moraju biti usklađena s planovima gradnje i rekonstrukcije nerazvrstanih cesta na području Općine.

 Prekopavanje nerazvrstanih cesta nije dozvoljeno na podruju odvijanja većih manifestacija u Općini za vrijeme tih manifestacija.

**Članak 30.**

 Radove na obnovi kolničke konstrukcije na mjestu prekopavanja nerazvrstane ceste za koje nije potreban akt na temelju kojeg je dopuštena gradnja sukladno zakonu kojim se utvrđuje prostorno uređenje i gradnja, izvodi pravna ili fizička osoba kojoj je povjereno obavljanje održavanje nerazvrstane ceste, o trošku investitora, a može i pravna ili fizička osoba po izboru investitora.

 Pod radovima iz stavka 1. ovoga članka podrazumijeva se izvođenje radova asfaltnog zastora, betonskog pokrovnog sloja te popravaka nosivo - pokrovnog sloja i veznog nosivog sloja na mjestu prekopavanja. Ostale radove na obnovi kolničke konstrukcije do visine veznog nosivog sloja tampona odnosno završno s PVC folijom i pokrovom od mršavog betona odgovarajuće debljine izvodi investitor, po ovlaštenom izvoditelju radova.

 U slučaju iz stavka 1. ovoga članka, međusobna prava i obveze Općine, izvođača i investitora uređuju se ugovorom.

**Članak 31.**

 Odobrenje JUO koje se izdaje za prekopavanje nerazvrstane ceste, u smislu članka 25. ove Odluke, sadržava naročito:

* mjesto i vrijeme izvođenja radova na prekopavanju,
* privremenu regulaciju prometa,
* uvjete izvođenja radova i sanaciju u skladu s pravilima struke,
* mjere zaštite sudionika u prometu,
* druge bitne elemente koji utječu na uređenu zelenu površinu zahvaćenu prekopavanjem nerazvrstane ceste, na sigurnosti prometa i stabilnost građevina u blizini mjera prekopavanja.

 Vrijeme prekopavanja utvrđuje se u vrijeme u kojem će izvođenje radova na prekopavanju u što manjoj mjeri otežati odvijanje i protočnosti prometa te odvijanje lokalnih manifestacija (dani koje Općina svečano obilježava).

 Investitor je dužan najmanje tri dana prije početka izvođenja radova na prekopavanju izvijestiti JUO i druge subjekte određene u odobrenju iz stavka 1. ovoga članka, o danu početku izvođenja radova.

 Prometnu signalizaciju za privremenu regulaciju prometa, kao i prateće osiguranje otvorenih građevinskih jama (signalizacija, fizičke prepreke i privremeno prekrivanje) postavlja i uklanja investitor, na temelju odobrenja.

**Članak 32.**

 Investitor je dužan po završetku radova na prekopavanju nerazvrstane ceste bez odgode o tome izvijestiti JUO i nerazvrstanu cestu dovesti u prvobitno stanje.

 JUO vodi brigu da radovi u svezi dovođenja nerazvrstane ceste u prvobitno stanje budu izvedeno sukladno pravilima struke.

 Investitor jamči za kvalitetu izvršenih radova na dovođenju prekopane nerazvrstane ceste u prvobitno stanje za razdoblje od najmanje dvije godine od dovršetka tih radova. JUO vodi očevidnik o danim odobrenjima za prekopavanje nerazvrstane ceste.

 JUO prati stanje kvalitete izvršenih radova na dovođenju prekopane nerazvrstane ceste u prvobitno stanje tijekom cijelog razdoblja jamstvenog roka iz stavka 2. ovog članka.

 Ako JUO utvrdi da radovi na dovođenju prekopane nerazvrstane ceste u prvobitno stanje nisu izvršeni kvalitetno i u skladu sa pravilima struke, zahtijevati će od investitora da ih ponovno izvrše te da nadoknadi time nastalu štetu.

**Članak 33.**

 Iznimno od odredbe članka 25. ove Odluke, investitor radova nije dužan ishoditi od JUO prethodno pisano odobrenje za prekopavanje nerazvrstane ceste, ako je uslijed oštećenja na uređajima i instalacijama ugrađenim u nerazvrstanu cestu, neposredno ugrožena sigurnost prometa odnosno život i zdravlje građana ili bi mogla nastati veća gospodarska šteta (hitne intervencije).

 Investitor radova iz stavka 1. ovoga članka dužan je, bez odgode, o potrebi obavljanja radova obavijestiti JUO u roku od jednog dana od početka izvođenja radova te podnijeti pisano izvješće o izvršenim radovima prekopavanja nerazvrstane ceste.

**Članak 34.**

 U vremenskom razdoblju od 10. rujna do 10. listopada svake kalendarske godine, u pravilu, nije dozvoljeno zauzimanje ili prekopavanje nerazvrstane ceste, osim u naročito opravdanim slučajevima na temelju prethodne pisane suglasnosti JUO. Odredba iz stavka 1. ovoga članka ne odnosi se na hitne slučajeve radi otklanjanja kvarova, većih šteta i opasnosti po život ljudi i imovine.

**Članak 35.**

 Ako se na nerazvrstanoj cesti izvode ili izvedeni radovi ili radnje koji mogu oštetiti nerazvrstanu cesti ili ugroziti sigurnost prometa na njoj, pravna ili fizička osoba kojoj je povjereno obavljanja održavanja nerazvrstane ceste dužna je po nalogu komunalnog redara poduzeti sve mjere za otklanjanje opasnosti od oštećenja nerazvrstane ceste i sigurnosti prometa na njoj.

 U slučajevima iz stavka 1. ovoga članka, komunalni redar je ovlašten obustaviti radove i/ili naložiti plaćanje troškova nastalih poduzimanjem mjera iz stavka 1. ovoga članka.

 Troškove poduzimanja mjera iz stavka 1. ovoga članka snosi investitor radova na nerazvrstanoj cesti.

**Članak 36.**

 Za vrijeme izvođenja radova na nerazvrstanoj cesti investitor je dužan osigurati pješački promet, promet vozila, uz poduzimanje svih mjera sigurnosti (signalizacija, fizičke prepreke i privremeno prekrivanje građevinskih jama i ulegnuća većih od 5 cm i slično) u suglasju s propisima.

 Investitor je odgovoran za svaku štetu koja nastane trećim osobama uslijed izvođenja radova na nerazvrstanim cestama i/ili njihovog zauzimanja.

**Članak 37.**

 Uvjete za gradnju priključaka i prilaza na nerazvrstanu cestu utvrđuje JUO, u postupku izdavanja lokacijske dozvole odnosno drugog akta kojim se provode dokumenti prostornog uređenja sukladno propisima.

 Priključak i prilaz na nerazvrstanu cestu smije se izvesti samo uz prethodnu pisanu suglasnost JUO.

 Priključak i prilaz na nerazvrstanu cestu sa uređenom kolničkom konstrukcijom (asfalt, beton i slično) mora se izgraditi s istom ili sličnom kolničkom konstrukcijom u duljini od najmanje 10 metara.

 Atmosferske vode sa priključaka i prilaza ne smiju se ispuštati na nerazvrstanu cestu.

 Troškove građenja priključaka i prilaza na nerazvrstanu cestu, uključujući i postavljanje potrebnih prometnih znakova, signalizacije i opreme snosi ovlaštenik prava građenja ili vlasnik nekretnine koja se spaja na nerazvrstanu cestu.

**Članak 38.**

 U blizini križanja dviju nerazvrstanih cesta u razini, križanja nerazvrstane ceste s javnom cestom ili u unutarnjim stranama cestovnog zavoja, ne smije se saditi drveće i grmlje, postavljati naprave, reklame, ograde i drugi predmeti koji onemogućavaju preglednost na nerazvrstanih cesti.

 Vlasnik ili posjednik zemljišta uz nerazvrstanu cestu dužan je na zahtjev komunalnog redara otkloniti drveće, grmlje, naprave, reklame, ograde ili druge predmete iz trokuta preglednosti i slobodnog profila nerazvrstane ceste.

 Ukoliko nerazvrstana cesta nema zemljišni pojas, zaštitni pojas se mjeri od vanjskog ruba kolnika odnosno nogostupa nerazvrstane ceste, tako daje u pravilu sa svake strane širok 0,5 m.

**Članak 39.**

 Vozila u prometu na nerazvrstanoj cesti, sama ili zajedno s teretom, moraju udovoljavati propisanim uvjetima za pojedine vrste vozila u pogledu dimenzija, ukupne mase i osovinskog opterećenja.

 Iznimno od odredbe stavka 1. ovoga članka, izvanredni prijevoz je moguć na temelju dozvole za izvanredni prijevoz kojim se utvrđuju uvjeti i način njegovoj obavljanja te iznos i način plaćanja naknade i drugih troškova izvanrednog prijevoza.

 Vozilo kojim se obavlja izvanredni prijevoz mora udovoljavati zahtjevima tehničke ispravnosti u suglasju s zakonom kojim se uređuje sigurnost prometa na cestama.

 Dozvolu za izvanredni prijevoz na nerazvrstanoj cesti u smislu stavka 2. ovoga članka izdaje JUO.

 Ukoliko se izvanredni prijevoz treba obaviti na javnoj cesti i na nerazvrstanoj cesti, dozvolu izdaje pravna osoba koja upravlja javnom cestom.

 O izdanim dozvolama za izvanredni prijevoz, komunalni redar je dužan obavijestiti Ministarstvo unutarnjih poslova i inspekciju za ceste nadležnost ministarstva.

 Uvjet i način obavljanja izvanrednog prijevoza na nerazvrstanoj cesti te uvjete i postupak za izdavanje dozvole za izvanredni prijevoz na nerazvrstanoj cesti utvrđuje na temelju pisane suglasnosti JUO.

**Članak 40.**

 Troškove izvanrednog prijevoza na nerazvrstanoj cesti koji se odnosi na troškove postupka izdavanja dozvole za izvanredni prijevoz, troškove poduzimanja posebnih mjera koje se moraju provesti radi sigurnosti izvanrednog prijevoza (podupiranje i ojačanje mostova i drugih objekata, pratnja i drugo) i naknadu za izvanredni prijevoz plaća prijevoznik.

 Visinu i način plaćanja troškova iz stavka 1. ovoga članka utvrđuje se temeljem odredbi Pravilnika o izvanrednom prijevozu.

 Sredstva naknade i drugih troškova izvanrednog prijevoza na nerazvrstanoj cesti uplaćuju se u korist proračuna Općine.

**Članak 41.**

 Ako se kontrolom utvrdi da se izvanredni prijevoz na nerazvrstanoj cesti obavlja bez dozvole odnosno ako se utvrdi da osovinsko opterećenje, ukupna masa i dimenzije vozila premašuju dozvolom utvrđene iznose, izvanredni prijevoz može se nastaviti tek nakon pribavljanja odgovarajuće dozvole i plaćanja naknade za izvanredni prijevoz odnosno nakon odgovarajućeg usklađenja s propisanim osovinskim opterećenjem, ukupnom masom i dimenzijom vozila.

 U slučaju iz stavka 1. ovoga članka, prijevoznik je dužan uz troškove kontrole platiti i naknadu za izvanredni prijevoz za prijeđeni put do mjesta kontrole odnosno do mjesta usklađenja osovinskog opterećenja, ukupnom masom i dimenzija vozila, kao i nadoknaditi svu tim prouzročenu štetu na nerazvrstanoj cesti.

1. NADZOR **Članak 42.**

 Poslove korištenja, održavanja, zaštite, rekonstrukcije, izgradnje i nadzora nad nerazvrstanim cestama obavlja komunalni redar Jedinstvenog upravnog odjela Općine Mihovljan.

 Nadzor nad nerazvrstanim cestama iz ove Odluke obavlja komunalni redar u suglasju s zakonom kojim se uređuju ceste i zakonom kojim se uređuje komunalno gospodarstvo. U obavljanju nadzora komunalni redar ovlašten je poduzeti radnje u suglasju s zakonom kojim se uređuje komunalno gospodarstvo te odlukom kojom se uređuje komunalni red.

**Članak 43.**

 Pravne i fizičke osobe koje su podvrgnute nadzoru dužne su na zahtjev komunalnog redara u zadanom roku dostaviti podatke i dokumentaciju koja je potrebna za obavljanje nadzora.

**Članak 44.**

 Komunalni redar može usmenim putem narediti uklanjanje nedostataka koji izazivaju neposrednu opasnost za život i zdravlje ljudi i imovine.

1. PREKRŠAJNE ODREDBE

**Članak 45.**

 Novčanom kaznom u iznosu od 600,00 EUR kaznit će se za prekršaj pravna ili fizička osoba kojoj je povjereno obavljanje održavanja nerazvrstanih cesta ako:

* ne osigurava redovito održavanje nerazvrstanih cesta,
* pravovremeno ne obavlja popravak udarnih jama, oštećenja i drugih izrazito opasnih mjesta na nerazvrstanim cestama (članak 17. stavak 1.),
* se ne pridržava odredbe članka 18.,
* ne osigurava održavanje nerazvrstanih cesta u zimskim uvjetima (članak 21.),
* ne poduzima mjere za otklanjanje opasnosti za oštećenje nerazvrstane ceste i sigurnosti prometa na njima (članak 34.).

 Za prekršaje iz stavka 1. ovoga članka kaznit će se i odgovorna osoba u pravnoj i fizička osoba kojoj je povjereno obavljanje održavanja nerazvrstane ceste novčanom kaznom u iznosu od 200,00 EUR.

**Članak 46.**

 Novčanom kaznom u iznosu od 500,00 EUR kaznit će se za prekršaje pravna osoba ako se:

* ne pridržava odredbe članka 14. stavka 3.,
* ne pridržava odredbe članka 19. stavka 2.,
* ne pridržava odredbe članka 24.,
* ne pridržava odredbe članka 29., 30.,
* ne pridržava odredbe članka 31. stavka 3.,
* ne pridržava odredbe članka 35.,
* ne pridržava odredbe članka 36., 37., 38., 39., 41.

 Za prekršaje iz stavka 1. ovoga članka kaznit će se fizička osoba - obrtnik i osoba koja obavlja drugu samostalnu djelatnost novčanom kaznom u iznosu do 200,00 EUR.

 Za prekršaje iz stavka 1. ovoga članka kaznit će se i odgovorna osoba u pravnoj osobi i fizička osoba novčanom kaznom u iznosu do 200,00 EUR.

**Članak 47.**

 Za prekršaje propisane odredbom članka 44. stavak 1. ove Odluke komunalni redar će izdati prekršajni nalog i naplatiti kaznu u visini od 200,00 EUR s uputom da novčanu kaznu mora platiti u roku od osam dana od dana primitka prekršajnog naloga.

1. PRIJELAZNE I ZAVRŠNE ODREDBE

**Članak 48.**

 Stupanjem na snagu ove Odluke prestaje važiti Odluka o nerazvrstanim cestama („Službeni glasnik Krapinsko-zagorske županije“ broj 17/15).

**Članak 49.**

#  Ova Odluka stupa na snagu osmi dan od dana objave u “Službenom glasniku Krapinsko-zagorske županije“.

 Predsjednik Općinskog vijeća

 mr. Silvestar Vučković dr.vet.med.